„LUDAMUS! – patrimoniul în joc”, proiect european Erasmus + realizat cu participarea Facultății de Geografie a UB
În perioada 27 ianuarie – 12 martie 2021, Asociația Universitur, creată de tineri pentru tineri sub umbrela Facultății de Geografie a Universității din București, a participat la etapa de formare inițială din cadrul parteneriatului strategic european „LUDAMUS! Promovarea patrimoniului cultural prin experiențe ludico-educative”. Durata de implementare a programului cofinanțat prin programul Erasmus+, care reunește parteneri din Spania, Portugalia, Italia și România, coordonați de Asociația Xandobela din Santiago de Compostela, este de 24 de luni (2020-2022). 
Echipa Universitur și, implicit, Universitatea din București, sunt reprezentate în cadrul proiectului de conf. univ. dr. Daniela Dumbrăveanu și de asist. univ. dr. Anca Tudoricu, cadre didactice ale Facultății de Geografie din cadrul UB. Profesorii UB au avut plăcerea de a da startul etapei de formare prin susținerea a două sesiuni despre patrimoniul cultural european și internațional, precum și despre interpretarea patrimoniului, adaptate la scopul proiectului.
[bookmark: _GoBack]În cadrul acestei etape inițiale, trei dintre cei cinci parteneri LUDAMUS! au oferit sesiuni online de formare pe teme ca patrimoniul cultural, interpretarea patrimoniului, elemente de bază ale unui boardgame și noțiuni scenografice de bază pentru crearea unei experiențe ludico-educative imersive.
În perioada următoare, pe tot parcursul anului 2021, Asociația Universitur va derula o amplă activitate de cercetare și cartografiere a exemplelor de bune practici din domeniul de interes al proiectului și va implica studenți, masteranzi și absolvenți ai Facultății de Geografie în procesul de brainstorming, elaborare și testare a unui boardgame și a unei experiențe imersive ce au ca scop promovarea patrimoniului cultural românesc.
Persoanele interesate pot urmări evoluția proiectului „LUDAMUS! Promovarea patrimoniului cultural prin experiențe ludico-educative” aici. 
